## Rješenje kojim se trgovačkom društvu AGROHOLDING d.o.o. Osijek, odobrava objavljivanje ponude za preuzimanje javnog dioničkog društva PURIS d.d. Pazin

### NN 64/2006 (7.6.2006.), Rješenje kojim se trgovačkom društvu AGROHOLDING d.o.o. Osijek, odobrava objavljivanje ponude za preuzimanje javnog dioničkog društva PURIS d.d. Pazin

# HRVATSKA AGENCIJA ZA NADZOR FINANCIJSKIH USLUGA

**1562**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05)
te članka 13. stavak 2. Zakona o preuzimanju dioničkih društava (»Narodne
novine« br. 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva AGROHOLDING d.o.o.,
Osijek, Kapucinska 33/III, zastupanog po punomoćniku, trgovačkom društvu HYPO
ALPE-ADRIA-BANK d.d., Zagreb, Koturaška 47, koje zastupaju ovlašteni
zaposlenici, za odobrenje objavljivanja ponude za preuzimanje javnog dioničkog
društva PURIS d.d., Pazin, Hrvatskog narodnog preporoda 2, na sjednici održanoj
1. lipnja 2006. godine, donijela je

## RJEŠENJE

1. Trgovačkom društvu AGROHOLDING d.o.o., Osijek, Kapucinska 33/III, odobrava se
objavljivanje ponude za preuzimanje javnog dioničkog društva PURIS d.d., Pazin,
Hrvatskog narodnog preporoda 2.
2. Ovo Rješenje objavit će se u »Narodnim novinama«.

```
Obrazloženje
```

I/ Trgovačko društvo AGROHOLDING d.o.o., Osijek, Kapucinska 33/III (dalje u
tekstu: Ponuditelj), zastupano po punomoćniku, trgovačkom društvu HYPO ALPE-ADRIA-BANK
d.d., Zagreb, Koturaška 47, koje zastupaju ovlašteni zaposlenici, podnijelo je
Hrvatskoj agenciji za nadzor financijskih usluga (dalje u tekstu: Agencija), 20.
travnja 2006. godine, temeljem odredbe članka 13. stavak 1. Zakona o preuzimanju
dioničkih društava (dalje u tekst: Zakon), Zahtjev za odobrenje objavljivanja
ponude za preuzimanje trgovačkog društva PURIS d.d., Pazin, Hrvatskog narodnog
preporoda 2 (dalje u tekstu: Izdavatelj) i dokumentaciju u privitku.
Nakon izvršenog uvida u zahtjev i priloženu dokumentaciju, utvrđeno je da
zahtjevu nisu priložene sve isprave iz članka 12. stavak 2. Zakona, te je 25.
travnja i 15. svibnja 2006. godine, Agencija od Ponuditelja zatražila dopunu.
Posljednju dopunu dokumentacije, Agencija je zaprimila 29. svibnja 2006. godine,
od kada se Zahtjev Ponuditelja za odobrenje objavljivanja ponude za preuzimanje
smatra urednim.
II/ Izdavatelj je javno dioničko društvo, sukladno odredbama članka 114. stavaka
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 125.610.200,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu srpnju, kolovozu i rujnu 2005. godine, imao
više od 100 dioničara.
III/ Obveza objavljivanja ponude za preuzimanje, nastala je za Ponuditelja
sukladno odredbi članka 4. stavak 1. Zakona, a u svezi s člankom 2. stavak 6.
Zakona, 27. prosinca 2005. godine, sklapanjem:
– Ugovora o kupoprodaji i prijenosu dionica PURI-R-A s društvom PURIS
VERWALTIGUNG – UND BETEILIGUNGS GmbH, Villach, Scholzstrasse 25, Austrija,
temeljem kojeg je stekao 518.115 dionica Izdavatelja
– Ugovora o kupoprodaji i prijenosu dionica PURI-R-A s trgovačkim društvom HYPO
ALPE-ADRIA-INVEST d.d., Zagreb, Trpinjska 9, temeljem kojeg je stekao 49.569
dionica Izdavatelja
– Ugovora o kupoprodaji i prijenosu dionica PURI-R-A s trgovačkim društvom HYPO
HYPO ALPE-ADRIA-VRIJEDNOSNICE d.o.o., Zagreb, Koturaška cesta 47, temeljem kojeg
je stekao 47.670 dionica Izdavatelja.
Temeljem predmetnih ugovora, Ponuditelj je stekao ukupno 615.354 dionice,
odnosno 98,33% od ukupno izdanih dionica Izdavatelja, što daje 98,33% od ukupnog
broja glasova koje daju dionice Izdavatelja s pravom glasa.
Dana 21. siječnja 2006. godine, Ponuditelj je sklopio s društvom PURIS
VERWALTIGUNG – UND BETEILIGUNGS GmbH, Villach, Scholzstrasse 25, Austrija,
Sporazumni raskid Ugovora o kupoprodaji i prijenosu dionica PURI-R-A, a 23.
siječnja sklopio je također Sporazumne raskide Ugovora o kupoprodaji i prijenosu
dionica PURI-R-A i s trgovačkim društvima HYPO ALPE-ADRIA-INVEST d.d., Zagreb,
Trpinjska 9 i HYPO HYPO ALPE-ADRIA-VRIJEDNOSNICE d.o.o., Zagreb, Koturaška cesta
47.
Slijedom navedenog, a prema podacima Središnje depozitarne agencije d.d.,
Zagreb, Ponuditelj nije upisan kao vlasnik dionica Izdavatelja, društvo PURIS
VERWALTIGUNG – UND BETEILIGUNGS GmbH, Villach, Scholzstrasse 25, Austrija,
upisano je kao vlasnik 518.115 dionica Izdavatelja, trgovačko društvo HYPO ALPE-ADRIA-INVEST
d.d., Zagreb, Trpinjska 9, upisano je kao vlasnik 49.569 dionica Izdavatelja i
trgovačko društvo HYPO HYPO ALPE-ADRIA-VRIJEDNOSNICE d.o.o., Zagreb, Koturaška
cesta 47, upisano je kao vlasnik 47.670 dionica Izdavatelja.
Prema Izjavi Ponuditelja i društava PURIS VERWALTIGUNG– UND BETEILIGUNGS GmbH,
Villach, Scholzstrasse 25, Austrija, HYPO ALPE-ADRIA-INVEST d.d., Zagreb,
Trpinjska 9 i HYPO HYPO ALPE-ADRIA-VRIJEDNOSNICE d.o.o., Zagreb, Koturaška cesta
47 od 16. svibnja 2006. godine, ista društva u predmetnom postupku preuzimanja
Izdavatelja djeluju zajednički sukladno odred­bi članka 8. stavak 4. Zakona, a u
vezi s člankom 476. Zakona o trgovačkim društvima, te su suglasna da ponudu za
preuzimanje preostalih dionica Izdavatelja s pravom glasa, objavi Ponuditelj.
Slijedom navedenog, ponudu za preuzimanje Izdavatelja sukladno odredbama članka
4. stavak 1., a u svezi s odredbom članka 8. stavak 4. Zakona, objavit će
trgovačko društvo AGROHOLDING d.o.o., Osijek, Kapucinska 33/III, kao Ponuditelj.
IV/ Cijena po kojoj Ponuditelj nudi otkup dionica u ponudi za preuzimanje iznosi
224,56 kuna po dionici. Prema podacima dostupnima Agenciji i dokumentaciji
priloženoj uz predmetni Zah­tjev, najviša cijena po kojoj su Ponuditelj i osobe
koje s Ponuditelje djeluju zajednički stjecali dionice Izdavatelja s pravom
glasa u raz­doblju od jedne godine prije dana objavljivanja ponude za
preuzimanje iznosi 224,56 kuna po dionici. Prema podacima Zagrebačke burze d.d.,
Zagreb i Varaždinske burze d.d., Varaždin dostavljenih na zahtjev Agencije (u
predmetu: klasa: 450-08/06-13/03), dionice Izdavatelja nisu uvrštene niti se
njima trguje na Zagrebačkoj burzi d.d., Zagreb, dok na Varaždinskoj burzi d.d.,
Varaždin u zadnja tri mjeseca prije nastanka obveze objavljivanja ponude za
preuzimanje, nije bilo trgovanja dionicama Izdavatelja niti kroz trgovinski
sustav ili putem dražbi, te je utvrđeno da je cijena izražena u ponudi za
preuzimanje u iznosu od 224,56 kuna po dionici, utvrđena u skladu s odredbom
članka 15. stavci 3. – 6. Zakona.
V/ Ponuditelj i osobe koje s Ponuditeljem djeluju zajednički ras­polažu sa
615.354 dionice Izdavatelja, a temeljni kapital Izdavatelja podijeljen je na
625.801 redovnu dionicu. Novčana sredstva za plaćanje preostalih 10.447 dionica
Izdavatelja s pravom glasa potrebno je osigurati sukladno odredbi članka 9.
stavka 1. Zakona, u iznosu od najmanje 2.345.978,32 kuna. Uvidom u Garanciju br.
158/06. koju je 7. travnja 2006. godine u korist svih dioničara Izdavatelja
izdala SLAVONSKA BANKA d.d., Osijek, Kapucinska 29, s rokom važenja do 7.
listopada 2006. godine, utvrđeno je da je Ponuditelj osigurao sredstva u iznosu
od 2.400.000,00 kuna.
VI/ Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. točka 1.
Odluke o vrsti i visini naknada i administrativnih pristojbi Hrvatske agencije
za nadzor financijskih usluga (»Narodne novine« broj 33/06).
VII/ Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, temeljem odredbe članka 13. stavak 2.
Zakona, odlučeno je kao u izreci.
VIII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/17
Urbroj: 326-101/06-8
Zagrebu, 1. lipnja 2006.

Predsjednik Uprave
**Ante Samodol**, v.r.

Rješenje, NN 64/2006-1562
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)